1Puang Yesus dahi di hao di Bohto Betlehem, Poropensi Yudea, di tempona Herodes mendahi tomaraya. Puhai yatoo aha sangngaka-sangngaka to manähäng ungngita bintäng ang si disangai 'Majus' sule yaling mai di katimbingang allo le'ba' dai' di Yerusalem. 2Anna sika kutanai pano di ingkänna tau naoatee, "Umbae' naongei änä' mane dahi ang la mendahi Tomarayanna to Yahudi? Aka' puha kiita bintänna yaling di katimbingang allo, dianto anna sulemang aka' la kipenombai." 3Tahpana nahingngi Tomaraya Herodes didiona yatoo, ya' masuhsa liung nasa'ding, lambi' masuhsa tunne' nasa'ding ingkänna to Yerusalem umpihki' kakeaha'anna inde tomaraya. 4Untambaing ingkänna kapala-kapala imang sibaha to pampakuhu ada' anna nakutanaii didiona umba naongei la dahi ang dioatee 'To Dilanti' la Mepasalama'.' 5Sika mentimba'mi naoatee, "Di hao are' di Bohto Betlehem Poropensi Yudea, aka' noang ang tiuki' yaling di suha'na nabi naoatee, 6'Dio, Bohto Betlehem, ongeanna peänä'anna Yehuda, tadiamo ongeang ang handang saohko' di alla'na kapahentaang Yehuda; aka' mesa to ma'pahenta la dahi yaling mai di dio ang la ungkambi' petauangku to Israel.' " 7Puhanna nahingngi ingkänna yatoo, ya' inde Herodes untambai membuning yato sangngaka-sangngaka to manähäng ungngita bintäng anna nakutanaii didiona pihhang anna lemba'i yato bintäng, aka' pemala nainsang sangngakang pahiamanna yato änä'. 8Puhai nakutanai, ya' nasuong mao pano di Bohto Betlehem naoaintee, "Laomokoa' do pamapeängngi yato änä'. Anna ponna ke ullambi'mi, ya' sulemokoa' umpainsangngiä' anna mao touä' koo kupenombai." 9Puhanna sika unghingngi yato tula'na Herodes, ya' sika le'ba'mi. Yato bintäng ang hali sika naita yaling di katimbingang allo, mopellao-lao toe' ungkadoluangngiii, lambi' tohho yaho di hahona mesa ongeang di hao di Bohto Betlehem ang naongei yato änä'. 10Tahpana sika ungngita yato bintäng tohho, ya' sika kahsi si'da-si'dang. 11Ya' sika tamang yato di dasang anna ungngitai yato änä' sibaha Maria indona. Sika mengkuntu'mi umpenombai yato änä' anna umbuhkeii paongeang aka-akanna, mane nabeai yato pano di änä': bulahang, dama' bomammi' ang dioainte 'kemenyang,' anna rampa-rampa ang dioainte 'mur.' 12Ampo' naonge anna lambi'i tempona inde to manähäng la le'ba', ya' dai sika sumuleng pano di Herodes do napainsangngi didiona yato änä', aka' puha nalahang malaeka'na Puang Alataala yaling di pangngipi, lambi' sika sumule mangngola lalang senga'. 13Tahpana sika le'ba'i yato to manähäng ungngita bintäng, ya' aha buranne' malaeka'na Puang Alataala umpengkalanda'i Yusuf yaling di pangngipinna anna ma'karai naoatee, "Kalehao anna umbahai ne änä' sibaha indona, anna maokoa' do ungngalai kalaemu pano di Mesir. Tohhokoa' di hao lambi' kutula' bouingko aka ang la umbabe, aka' Tomaraya Herodes lella' umpeäng ne änä' anna malai napatei." 14Dahi doneto di bengi, kaleha siang Yusuf anna umbahai yato änä' sibaha indona le'ba' tirende pano di Mesir. 15Sika tohhong di hao lambi' mate Herodes. Ingkänna indee dahi anna malai sundung aka ang puha natula' Puang Alataala dolu ang nalombung mesa nabi naoatee, "Kalaeku untambai änä'ku malai yaling mai di Mesir." 16Tahpana nainsang Herodes naoatee sika nabulitu' yato to manähäng ungngita bintäng aka' dai naaku sumule pano napainsangngi didiona yato änä', ya' keaha' liung. Tandana keaha', ya' unsuong tantarana anna malai sika umpatei ingkänna änä' ang muane ang tohho di hao di Betlehem sibaha ingkänna bohto ang nasidungku'ing, ang mane derua pahiamanna lunaung, situhu' tempona ang natula'ing dolu yato to manähäng ungngita bintäng, dianto tempona naonge anna lemba'i yato bintäng. 17Donetoo sundung yato ang puha natula' Puang Alataala ang nalombung Nabi Yeremia naoatee, 18"Kamahanna tau sika duseng anna kamasuhsaang ang käyyäng kahingngiang di hao di Bohto Rama. Rahel undusengngi änä'na anna daliung naaku dipakahanga aka' yato änä'na dang aha." 19Tahpana mate Herodes, ya' sule bung yato malaeka'na Puang Alataala umpengkalanda'i Yusuf yaling di pangngipi di hao di Mesir anna ma'karai naoatee, 20"Kalehao, bahai ne änä' sibaha bahinemu anna maokoa' sumule pano di bohtona to Israel, aka' yato sangngaka-sangngaka tau ang pemala la umpatei ne änä' puhang mate." 21Donetoo kaleha siang Yusuf anna umbahai yato änä' sibaha Maria bahinena sumule pano di bohtona to Israel. 22Ampo' tahpana nahingngi Yusuf yaling di pellaoanna naoate Arkhelaus ma'pahenta di hao di Poropensi Yudea umbala'i Herodes ambena, ya' mahea'mi la mao pano. Donetoo napengkalanda'i bumi malaeka'na Puang Alataala yaling di pangngipi anna naoaintee, "Dakoa' mala ma'ongeang di hao di Yudea." Ya' le'ba'mi Yusuf sibaha yato änä' anna bahinena pano di Galilea anna ma'ongeangngi di hao. 23Tohhong di hao di mesa bohto saohko' ang disanga Nazaret. Ya' sundummi pole' aka ang puha natula' Puang Alataala dolu ungngolai senabiang didiona Änä'na naoatee, "Ingkänna tau la ungngangka' inde To Dilanti' la Mepasalama' to Nazaret."
Copyrighted Material
Learn More
bug_Latn eng_Latn eng_Latn